ครม.อนุมัติโครงการก่อสร้างถนน-อุโมงค์ทางลอดใต้พื้นที่ป่าเขาใหญ่-ทับลาน
ครม.อนุมัติโครงการก่อสร้างถนน “วังน้ำเขียว-กบินทร์บุรี-ปักธงชัย” ในพื้นที่อุทยานแห่งชาติทับลานและอุทยานแห่งชาติเขาใหญ่ กว่า 3 พันลบ. เพื่อไม่ให้ส่งผลกระทบต่อการดำรงชีวิตของสัตว์ป่า
18 ต.ค. 2559

พล.ท.สรรเสริญ แก้วกำเนิด โฆษกประจำสำนักนายกรัฐมนตรี ที่ประชุมคณะรัฐมนตรีมีมติอนุมัติโครงการก่อสร้างถนนจากวังน้ำเขียว-กบินทร์บุรี-ปักธงชัย ซึ่งผ่านลุ่มน้ำชั้น 1 เอ ในพื้นที่อุทยานแห่งชาติทับลาน และอุทยานแห่งชาติเขาใหญ่ ซึ่งเดิมยังไม่สามารถขยายเป็นถนน 4 เลน เป็นคอขวดอยู่ โดยจะมีการสร้างเป็นอุโมงค์ทางลอดใต้พื้นที่ป่าเพื่อไม่ให้ส่งผลกระทบต่อการดำรงชีวิตของสัตว์ป่า
ด้านนายณัฐพร จาตุศรีพิทักษ์ ที่ปรึกษารมว.พาณิชย์ กล่าวว่า การก่อสร้างทางหลวงดังกล่าวจะแบ่งเป็น 2 ช่วงคือ ช่วงแรก กบินทร์บุรี-วังน้ำเขียว ระยะทาง 15.5 กม. วงเงินค่าก่อสร้าง 1,680 ล้านบาท และช่วงที่ 2 กบินทร์บุรี-ปักธงชัย หรือที่เรียกว่าทางเชื่อมผืนป่านี้ มีระยะทาง 3 กม. วงเงินค่าก่อสร้าง 1,467 ล้านบาท
“สังเกตว่าราคาใกล้กัน แต่ระยะทางต่างกันเยอะถึง 5 เท่า เป็นเพราะทางเชื่อมผืนป่านั้น มีส่วนทั้งที่เป็นอุโมงค์ และส่วนที่เป็นทางยกระดับ เพื่อให้สัตว์ป่าสามารถเดินลอด หรือเดินข้ามได้ ดังนั้นค่าก่อสร้างจึงแพงกว่า” นายณัฐพร กล่าว   